สนช. ผ่าน "กฎหมายสถาบันการเงินประชาชน" ...จุดเปลี่ยนสำคัญในการพลิกฟื้นและสร้างความเข้มแข็งให้กับเศรษฐกิจระดับฐานราก
สนช. ผ่าน "กฎหมายสถาบันการเงินประชาชน" ...จุดเปลี่ยนสำคัญในการพลิกฟื้นและสร้างความเข้มแข็งให้กับเศรษฐกิจระดับฐานรากที่ประชุมสภานิติบัญญัติแห่งชาติเมื่อ 7 กุมภาพันธ์ที่ผ่านมา มีมติเห็นสมควรประกาศใช้ ร่างพระราชบัญญัติสถาบันการเงินประชาชน พ.ศ. .... เป็นกฎหมาย ด้วยคะแนนเสียง เห็นด้วย 136 เสียงเป็นเอกฉันท์ เป็นผลให้กฎหมายฉบับนี้มีผลบังคับใช้พ.ร.บ. สถาบันการเงินประชาชน เป็นกฎหมายสำคัญในการพลิกฟื้นและสร้างความเข้มแข็งให้กับเศรษฐกิจระดับฐานราก ช่วยให้สมาชิกชุมชนทั่วประเทศสามารถเข้าถึงบริการทางการเงินได้อย่างทั่วถึงและมีคุณภาพ และบรรเทาปัญหาหนี้นอกระบบ โดยมีสาระสำคัญ คือเป็นโครงข่ายที่สถาบันการเงินชุมชนต่างๆ เข้าร่วมได้โดยสมัครใจ และจะได้รับการรับรองสถานะเป็นนิติ บุคคลโดยการดูแลของกระทรวงการคลัง สมาชิกโครงข่ายสถาบันการเงินประชาชนจะได้รับการสนับสนุนและส่งเสริมจากธนาคารผู้ประสานงาน ได้แก่ ธนาคารออมสินและธนาคารเพื่อการเกษตรและสหกรณ์ (ธ.ก.ส.) เป็นพี่เลี้ยง ในการพัฒนาระบบต่างๆ ทั้งเรื่องระบบบัญชี ระบบบริหารที่เป็นมาตรฐาน ทั้งการโอนเงิน รับฝากเงิน การให้สินเชื่อกับสมาชิกในชุมชน และระบบเทคโนโลยีสารสนเทศสำหรับการให้บริการทางการเงิน โดยระบบข้อมูลที่พัฒนาขึ้น จะทำให้สถาบันการเงินประชาชนเข้มแข็งสามารถออกแบบการให้บริการทางการเงินที่ตอบโจทย์ความต้องการของสมาชิกในชุมชน ทั้งนี้ สถาบันการเงินประชาชนมีหน้าที่บริหารจัดการและรับผิดชอบเงินของสมาชิกเอง และไม่มีการนำส่งหรือแบ่งปันกำไรให้กับหน่วยงานของรัฐ  รวมถึงจัดตั้งคณะกรรมการพัฒนาระบบสถาบันการเงินประชาชน เพื่อช่วยขับเคลื่อนนโยบาย จัดทำแผนแม่บทสำหรับโครงข่ายสถาบันการเงินประชาชน และบูรณาการการทำงานกับภาคส่วนต่างๆ คาดว่า จะสามารถยกระดับสถาบันการเงินประชาชน 3.5-7 หมื่นแห่ง หรือ ตำบลละ 1 แห่งทั่วประเทศ ให้มีสถานะเป็นนิติบุคคล และมีความมั่นคงในการดำเนินการ ทำให้ชาวชนบทกว่า 20-30 ล้านคนได้รับประโยชน์“สถาบันการเงินประชาชน” จะเป็นกลไกที่สร้างให้ชุมชนเข้มแข็งจากฐานรากอย่างแท้จริง (Strength from the bottom) เพราะชุมชนสามารถบริหารจัดการตนเองได้ เป็นเหมือนธนาคารเล็กๆ หรือ “ธนาคารชุมชน” ที่ให้คนในชุมชนช่วยกันดูแล ช่วยลดภาระรายจ่ายในการเดินทางเข้าเมือง เพื่อไปทำธุรกรรมทางการเงินที่สาขาธนาคาร ส่งเสริมให้ชาวบ้านมีเงินออม มีสวัสดิการให้สมาชิก มีวิสาหกิจชุมชน มีงบประมาณบริหารชุมชนและจัดกิจกรรมต่างๆ ซึ่งจะทำให้ชุมชนเกิดความมั่นคงอย่างยั่งยืน